疾病死喪
作者：程登吉
朝代：明
篇章：幼學瓊林 卷三

paragraphs: 福壽康寧，固人之所同欲；死亡疾病，亦人所不能無。惟智者能調，達人自玉。問人病曰貴體違和，自謂疾曰偶沾微恙。罹病者，甚爲造化小兒所苦；患病者，豈是實沈臺駘爲災。病不可療，曰膏肓；平安無事，曰無恙。
采薪之憂，謙言抱病；河魚之患，系是腹疾。可以勿藥，喜其病安；厥疾勿瘳，言其病篤。瘧不病君子，病君子正爲瘧耳；卜所以決疑，既不疑復何卜哉？謝安夢雞而疾不起，因太歲之在酉；楚王吞蛭而疾乃痊，因厚德之及人。將屬纊，將易簣，皆言人之將死；作古人，登鬼籙，皆言人之已亡。親死則丁憂，居喪則讀《禮》。
在牀謂之屍，在棺謂之柩。報孝書曰訃，慰孝子曰唁。往吊曰匍匐，廬墓日倚廬。寢苫枕塊，哀父母之在土；節哀順變，勸孝子之惜身。男子死曰壽終正寢，女人死曰壽終內寢。天子死曰崩，諸侯死曰薨，大夫死曰卒，土人死曰不祿，庶人死曰死，童子死曰殤。
自謙父死曰孤子，母死曰哀子，父母俱死曰孤哀子；自言父死曰失怙，母死曰失恃，父母俱死曰失怙恃。父死何謂考，考者成也，已成事業也；母死何謂妣，妣者媲也，克媲父美也。百日內曰泣血，百日外曰稽顙。期年曰小祥，兩期曰大祥。不緝曰斬衰，緝之曰齊衰，論喪之有輕重；九月爲大功，五月爲小功，言服之有等倫。
三月之服曰緦麻，三年將滿曰禫禮。孫承祖服，嫡孫杖期；長子已死，嫡孫承重。死者之器曰明器，待以神明之道；孝子之枚曰哀杖，爲扶哀痛之軀。父之節在外，故杖取乎竹；母之節在內，故杖取乎桐。以財物助喪家，謂之賻；以車馬助喪家，謂之賵；以衣殮死者之身，謂之禭；以玉實死者之口，謂之琀。
送喪曰執紼，出柩曰駕輀。吉地曰牛眠地，築墳曰馬鬣封。墓前石人，原名翁仲；柩前功布，今日銘旌。輓歌始於田橫，墓誌創於傅奕。生墳曰壽藏，死墓曰佳城。墳曰夜臺，壙曰窀穸。已葬曰瘞玉，致祭曰束芻。春祭曰禴，夏祭曰禘，秋祭曰嘗，冬祭曰烝。
飲杯棬而抱痛，母之口澤如存；讀父書以增傷，父之手澤未泯。子羔悲親而泣血，子夏哭子而喪明。王裒哀父之死，門人因廢《蓼莪》詩；王修哭母之亡，鄰里遂停桑柘杜。樹欲靜而風不息，子欲養而親不在。皋魚增感，與其椎牛而祭墓，不如雞豚之逮存，曾子興思。故爲人子者，當思木本水源，須重慎終追遠。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。